Brigitte Bardot

Brigitte Anne-Marie Bardot (; sündinud 28. septembril 1934 Pariisis) on prantsuse endine näitlejatar, modell, laulja ja seksisümbol ning praegune loomade õiguste eest võitleja. Tema kuulsaim roll oli filmis "Ja jumal lõi naise..." (1956).

Alates 1969. aastast oli Bardot Prantsusmaa vabaduse sümboli Marianne'i ametlik reklaaminägu (varem Marianne'il polnudki ametlikku reklaaminägu).

Lapsepõlv ja noorus

Brigitte sündis tööstur Louis Bardot' (1896–1978) ja Anne-Marie Muceli (1912–1978) peres. 5. mail 1938 sündis peres tütar Marie-Jeanne.

Juba lastena tegelesid õed ema innustusel tantsimisega. 1947. aastal võeti Brigitte vastu Pariisi konservatooriumi, kus hakkas balletti õppima.

Karjäär

15-aastaselt, 8. märtsil 1950 oli Bardot moeajakirja Elle kaanel. Seda märkas noor filmirežissöör Roger Vadim. Ta näitas ajakirja kaant režissöörile ja stsenaristile Marc Allégret'le, kes kutsus Bardot' filmi "Les lauriers sont coupés" proovivõtetele. Bardot saigi selle rolli. Kuigi film tühistati ja seda ei tehtud valmis, küpses Bardot's soov saada näitlejaks. Peale selle sai ta tuttavaks Vadimiga, kes mõjutas tema edaspidist elu.

Näitlejadebüüdi tegi ta 1952. aastal komöödiafilmis "Le trou normand". Samal aastal – 18-aastaselt – abiellus ta Roger Vadimiga. Pärast mängimist 16 tähtsusetus filmis saavutas ta 1957 maailmakuulsuse filmiga "Ja jumal lõi naise".

Ehkki Euroopa filmitööstus oli mõõnaseisus, oli Bardot üks vähestest Euroopa näitlejataridest, kel õnnestus kiiresti kuulsaks saada ka Ameerika Ühendriikides. 

Bardot' esimesed filmid olid romantilis-erootilise laadiga. Mõned filmid olid ajaloolise taustaga. Sageli mängis ta võrgutavat naist või sisaldas tema roll enesepaljastusstseene.

1965 nimetati Bardot BAFTA auhinna kandidaadiks rolli eest filmis "Viva Maria!", aga ei saanud seda auhinda. Selle filmi tegevus toimus aastal 1907 ning Bardot mängis revolutsionääri, kes aitab kukutada ühe Kesk-Ameerika riigi diktaatorit ja muuhulgas leiutab striptiisi.

Bardot mängis kokku 47 filmis ja salvestas üle poolesaja laulu.

Bardot ei mänginud kunagi Hollywoodis, sest ta rääkis inglise keelt tugeva aktsendiga.

Hilisem elu

1973 tõmbus Bardot meelelahutustööstusest tagasi ja hakkas võitlema loomaõiguste eest. 1990. aastatel tegi ta avameelseid avaldusi immigratsiooni, Prantsusmaal elavate islamiusuliste, rasside segunemise ja homoseksuaalsuse kohta. Teda peetakse äärmusparempoolse poliitiku Jean-Marie Le Peni toetajaks.

1985 sooviti Bardot'le anda Auleegioni orden, kuid ta keeldus sellest.

Bardot annetas kahe aasta jooksul rohkem kui 140 000 USA dollarit Bukaresti hulkuvate koerte massiliseks steriliseerimiseks. Selliseid koeri elas Bukarestis hinnanguliselt 300 tuhat.

Abielud
1952–1957 Roger Vadimiga
1959–1962 Jacques Charrier'ga. Sellest sündis 1960 Bardot' ainus laps Nicolas-Jacques Charrier.
1966–1969 Gunter Sachsiga
1992– Bernard d'Ormale'iga.

Esimene abikaasa Vadim oli Bardot'st 7 aastat vanem. Et saada Brigitte'i vanematelt õnnistus abieluks, pidi Vadim, kes oli rahvuselt venelane ja õigeusku, pöörduma katoliiklusse, kuigi pole teada, kas ta seda ikka tegi. Nad lahutasid 5 aastat hiljem. Sellegipoolest jäid nad sõpradeks.

Filmid

1950. aastad
The Girl in the Bikini (1952)
The Long Teeth (1952)
Crazy for Love (1952)
His Father's Portrait (1953)
Act of Love (1953)
Betrayed (1954)
Royal Affairs in Versailles (1954)
The Light Across the Street (1955)
School for Love (1955)
Caroline and the Rebels (1955)
Doctor at Sea (1955)
The Grand Maneuver (1955)
Nero's Mistress (1956)
Her Bridal Night (1956)
Helen of Troy (1956)
Naughty Girl (1956)
Plucking the Daisy (1956)
Et Dieu... créa la femme (Ja jumal lõi naise...) (1956)
La Parisienne (1957)
The Night That Heaven Fell (1958)
Love Is My Profession (1958)
The Woman and the Puppet (1959)
Babette Goes to War (1959)
Come Dance with Me! (1959)

1960. ja 1970. aastad
The Testament of Orpheus (1960)
It Happened All Night (1960)
The Truth (1960)
Please, Not Now (1961)
Famous Love Affairs (1961)
A Very Private Affair (1961)
Lykke og krone (1962) (dokumentaalfilm)
Love on a Pillow (1962)
Contempt (1963)
Paparazzi (1964)
Bardot and Godard (1964)
Agent 38-24-36 (1964)
Forbidden Temptations (1965) (dokumentaalfilm)
Marie Soleil (1965)
Dear Brigitte (1965)
Viva Maria! (1965)
Masculine, Feminine: In 15 Acts (1966)
À coeur joie ingliskeelne pealkiri Head over heels USA-s Two Weeks in September (1967)
Spirits of the Dead (1968)
Shalako (1968)
The Bear and the Doll (1969)
The Vixen (1969)
The Novices (1970)
Rum Runners (1971)
The Legend of Frenchie King (1971)
Film Portrait (1972 film) (1972) (dokumentaalfilm)
Don Juan, or If Don Juan Were a Woman (1973)
The Edifying and Joyous Story of Colinot (1973)

Kirjandus 
 Vladimir Dmitrijev ja Valentin Mihhalkovitš, "Müüdi anatoomia: Brigitte Bardot". Vene keelest tõlkinud V. Tõnso. Eessõna: Sergei Jutkevitš. Sari Väike filmiraamat. Eesti Raamat, Tallinn 1978, 108 lk (filmograafia lk 101–107)
 Brigitte Bardot, "Initsiaalid B. B" (memuaarid). Prantsuse keelest tõlkinud Jaanus Õunpuu, luuletused tõlkinud Ain Kaalep. Olion, Tallinn 1999, 550 lk

Välislingid 

Brigitte Bardot' Fond
 

Prantsusmaa näitlejad
Prantsuse lauljad
Prantsusmaa modellid
Loomakaitsjad
Sündinud 1934